CELEX: 32016D0537
Language: sl
Date: 2016-04-05 00:00:00
Title: Izvedbeni sklep Komisije (EU) 2016/537 z dne 5. aprila 2016 o omejeni objavi sklica na standard EN 50566:2013 za zahteve za prikaz skladnosti radiofrekvenčnih polj, ki jih sevajo ročne in na telo pripete brezžične komunikacijske naprave, ki jih uporablja prebivalstvo (30 MHz–6 GHz) v skladu z Direktivo 1999/5/ES Evropskega parlamenta in Sveta v Uradnem listu Evropske unije (Besedilo velja za EGP)

6.4.2016   
            
            
               SL
            
            
               Uradni list Evropske unije
            
            
               L 89/17
            
         IZVEDBENI SKLEP KOMISIJE (EU) 2016/537
   z dne 5. aprila 2016
   o omejeni objavi sklica na standard EN 50566:2013 za zahteve za prikaz skladnosti radiofrekvenčnih polj, ki jih sevajo ročne in na telo pripete brezžične komunikacijske naprave, ki jih uporablja prebivalstvo (30 MHz–6 GHz) v skladu z Direktivo 1999/5/ES Evropskega parlamenta in Sveta v Uradnem listu Evropske unije
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme (1) in zlasti člena 5(3) Direktive,
   ob upoštevanju mnenja Odbora za ocenjevanje skladnosti in nadzorovanje telekomunikacijskega trga (TCAM), ustanovljenega na podlagi člena 13 Direktive 1999/5/ES,
   ob upoštevanju naslednjega:
   
               (1)
            
            
               Kadar nacionalni standard, s katerim se prenaša usklajeni standard, na katerega je bilo sklicevanje objavljeno v Uradnem listu Evropske unije, zajema enega ali več elementov bistvenih zahtev iz člena 3 Direktive 1999/5/ES, se za radijsko opremo, izdelano v skladu s tem standardom, domneva, da izpolnjuje bistvene zahteve v zvezi s tem.
            
         
               (2)
            
            
               Julija 2014 je Francija vložila ugovor v zvezi s standardom EN 50566:2013 za zahteve za prikaz skladnosti radiofrekvenčnih polj, ki jih sevajo ročne in na telo pripete brezžične komunikacijske naprave, ki jih uporablja prebivalstvo (30 MHz–6 GHz).
            
         
               (3)
            
            
               Francija meni, da bi bilo treba ta standard pregledati, da bi se bolje upoštevali pogoji uporabe mobilnih telefonov in drugih prenosnih naprav (kot so tablični računalniki) in posledično določili pogoji za razdaljo, na kateri se oceni telesna stopnja specifične absorpcije.
            
         
               (4)
            
            
               Ob pregledu standarda EN 50566:2013 skupaj s predstavniki Odbora za ocenjevanje skladnosti in nadzorovanje telekomunikacijskega trga (TCAM) je Komisija ocenila, da standard ne izpolnjuje bistvenih zahtev iz člena 3(1)(a) Direktive 1999/5/ES. Člen 3(1)(a) Direktive 1999/5/ES se sklicuje na cilje v zvezi z varnostnimi zahtevami, ki jih vsebuje Direktiva 2006/95/ES Evropskega parlamenta in Sveta (2). Točka 1(d) Priloge I k Direktivi 2006/95/ES določa, da naj bo „električna oprema […] zasnovana in izdelana tako, da zagotavlja zaščito pred nevarnostmi, navedenimi v točki 2 in 3 te priloge, vendar če se uporablja za namene, za katere je bila izdelana, in je ustrezno vzdrževana.“ Točka 2 iste priloge določa, da naj bodo „tehnični ukrepi […] predpisani v skladu s točko 1, da se zagotovi: (a) da so osebe in domače živali primerno zavarovane pred nevarnostjo telesne poškodbe ali pred drugo škodo, ki jo lahko povzroči neposreden ali posreden stik“ ter „(c) da so osebe, domače živali in premoženje ustrezno zavarovani pred nevarnostmi, ki niso povezane z električnim tokom, vendar jih po izkušnjah povzroča električna oprema“.
            
         
               (5)
            
            
               Ob upoštevanju zgoraj omenjenih varnostnih vidikov standarda EN 50566:2013, ki se morajo izboljšati, in do ustrezne spremembe tega standarda bi bilo treba objavi sklica na standard EN 50566:2013 v Uradnem listu Evropske unije priložiti ustrezno opozorilo –
            
         SPREJEL NASLEDNJI SKLEP:
   Člen 1
   Sklic na standard EN 50566:2013 za zahteve za prikaz skladnosti radiofrekvenčnih polj, ki jih sevajo ročne in na telo pripete brezžične komunikacijske naprave, ki jih uporablja prebivalstvo (30 MHz–6 GHz), se v Uradnem listu Evropske unije objavi skupaj z omejitvijo iz Priloge.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 5. aprila 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 91, 7.4.1999, str. 10.
   
      (2)  Direktiva 2006/95/ES Evropskega parlamenta in Sveta z dne 12. decembra 2006 o uskladitvi zakonodaje držav članic v zvezi z električno opremo, konstruirano za uporabo znotraj določenih napetostnih mej (UL L 374, 27.12.2006, str. 10).
   
      PRILOGA
      
         Objava sklicev na usklajene evropske standarde v okviru Direktive 1999/5/ES
      
      
                  ESO (1)
                  
               
               
                  Sklic in naslov standarda
                  (in referenčni dokument)
               
               
                  Prva objava v UL
               
               
                  Sklic na nadomeščeni standard
               
               
                  Datum, ko preneha veljati domneva o skladnosti nadomeščenega standarda
                  Opomba 1
               
               
                  Člen Direktive 1999/5/ES
               
            
                  Cenelec
               
               
                  EN 50566:2013
                  Standard za proizvod za prikaz skladnosti radiofrekvenčnih polj, ki jih sevajo ročne in na telo pripete brezžične komunikacijske naprave, ki jih uporablja prebivalstvo (30 MHz–6 GHz)
               
               
                  12.10.2013
               
               
                   
               
               
                   
               
               
                  Člen 3(1)(a)
               
            
                  Opozorilo: pri uporabi te objave se upoštevajo določeni pogoji, ki se nanašajo na ločilno razdaljo, ki odraža praktično vsakodnevno uporabo in zagotavlja varno uporabo ročnih in na telo pripetih brezžičnih komunikacijskih naprav, ki jih uporablja prebivalstvo (30 MHz–6 GHz), in sicer za namene doseganja ciljev v zvezi z varnostjo iz člena 3(1)(a) Direktive 1999/5/ES skupaj s Prilogo I k Direktivi 2006/95/ES. Na primer pri meritvah stopnje specifične absorpcije udov (omejitev 4 W/kg) se ne sme uporabljati ločilna razdalja (naprava je v stiku); pri meritvah stopnje specifične absorpcije trupa (omejitev 2 W/kg) se lahko uporabi ločilna razdalja, ki ne presega nekaj milimetrov.
               
            
                  Opomba 1:
               
               
                  običajno bo datum, ko preneha veljati domneva o skladnosti, datum preklica, ki ga določi Evropska organizacija za standardizacijo, vendar je treba uporabnike teh standardov opozoriti na dejstvo, da je v nekaterih izjemnih primerih to lahko drugače.
               
            
         (1)  ESO: Evropska organizacija za standardizacijo:
      
                   
               
               
                  CEN: Avenue Marnix/Marnixlaan 17, 1000 Bruxelles/Brussel, BELGIQUE/BELGIË; tel. +32 25500811; faks +32 25500819 (http://www.cen.eu)
               
            
                   
               
               
                  Cenelec: Avenue Marnix/Marnixlaan 17, 1000 Bruxelles/Brussel, BELGIQUE/BELGIË; tel. +32 25196871; faks +32 25196919 (http://www.cenelec.eu)
               
            
                   
               
               
                  ETSI: 650 route des Lucioles, 06921 Sophia Antipolis, FRANCIJA; tel. +33 492944200; faks +33 493654716 (http://www.etsi.eu)